OpenLLM-France/wikimedia huggingface dataset:
# Skuizhder

Perak genel, Doue, peogwir n’eo ar vuhez Nemet ul luc’hedenn o tremen war ar bed ; Peogwir n’eo nemet tristidigezh, Ha teñvalijenn hag anken ? Perak d’ar sklerijenn ’ tigor hon daoulagad, Peogwir ’ vent, peurviañ, leun a zaeloù c’houero ? Perak e valeomp dindan an oabl garo,
War hentoù leun a spern, i ruziet gant hor gwad ?
Yaouank-flamm on, koulskoude : c’hoazh ne ’m eus baleet Nemet ’pad ugent vloaz, war ribl teñval ar bed, Hag e-pad ’mañ an heol o par’ d’ar yaouankiz, Warnon ne gouezh nemet koumoul an arne…
’Vel ar re all on mab dit, o Doue ! Koulskoude, Hep ur sell a druez, va-unan, hep diskuizh, Hep harp d’am izili brevet, Dic’hoanag em c’halon, va ene ankeniet, Dindan an oabl izel, en un noz peurbadus, Kreiz an arne, ne glevan nemet mouezh skiltrus Al labous-mor hag hirvoud an avel.
’Vel ho mibien, Doue, ’zlefen bezañ laouen, Evel ar re a zo dirazoc’h daoulinet, Laouen evel ar re a bok d’ho treid toullet, Hag a sko d’o feultrin gant mein kalet an hent… …Ha tristidigezh zo war va zal ; Va ene zo leun a c’hlac’har, Ha kaer em eus sellout war-zu an neñvoù dall, Dreuz ar c’houmoulenn du, steredenn ’bet ne bar.
Ar goabrenn a ziskenn muioc’h-mui, Prestik, tost ouzh va fenn. Va beaj ’ zlefe bezañ ken hir c’hoazh, ’barzh echuiñ, Ha dindanon, ’ tigor ’vel an islonk divent !…
War ar bed ’vezin bet ’vel un evn o tremen !…
Koun a zeu din bremañ eus an amzer eürus Pa bare din an heol arc’hantet. Ar bed n’am sponte ket gant e zeizioù poanius, Hag ar c’houzañvoù ’oa ar brasañ levenez. Pa gouezhen d’an douar, diouzhtu ur mignon Am save gant douster, a sarre va gouli… Met, hiziv, mar teufe ur mignon d’am frealziñ, Re ziwezhat ’ vefe : va goulioù zo re zon, Ha va c’halon bemdez a wado hep ehan Betek deiz eürus va zremenvan.
O, amzer gwechall !… O, huñvre dudius, Hag a lugerne dec’h, hag hiziv pell ouzhin ! O, kouent santel, mogerioù kozh, sioulded peurbadus, Daoust na oa ’met an huñvre an eurvad a rojout din ?
O, kouent santel, dirazon, ’vel ur skeud, chom bepred, Evit am frealziñ, pa gouezhin war an hent. Mes, lec’h bezañ laouen, perak, leun a anken, E ouelan ’vel ur bugel, war hent kalet ar bed ? Perak ’ c’houzañv va c’halon peurfreuzhet Gant an taol laonenn ? Klevout ’ran an arnev o krozal war ar mor. Ra savo ! Ra yudo ! Gant va divrec’h digor, Laouen hen resevin.
Bemdez, gant ar varrenn, bugelig an Arvor War-zu glannoù dianvez, ’ yelo gant ar bezin. Kouent sakr, lec’h ar repoz, Ganit ne c’houlennan nemet ur sklerijenn, ’Vel bannoù an tour-tan, e-kreiz ur mor direizh, ’Vit ma welin, war diwezh va hent, ’Pignat d’an Neñv, ur Gouloù-deiz !
Nanterre, kerzu 1919. (Kaset gant Youenn DREZEN.)
# Pevare-varnuguent Cantic. Santimanchou ur guir Gristen è tal croas ar mission

Oberennoù damheñvel pe handelvoù all zo ivez, gwelout E tal ho Croas, leun a anquen.
| ◄ Trede-varnuguent Cantic. Var at mêmès sujet | Pevare-varnuguent Cantic. Santimanchou ur guir Gristen è tal croas ar mission | Pempet-varnuguent Cantic. Santimanchou un den a fell dezân beva er vad gant Doue, gant e nessa, ha gantâ e-unan ► |
* Etal ho Croas leun à anquen,
* Goude va follentezyou,
* Ho treid, evel ar Vadalen,
* A voualc’hin gant va daelou ;
* Jesus, Jesus,
* A bep graç oun indin certen,
* Pardoun, pardoun, va Jesus.
* M’ar cri ho justiç offancet
* Venjanç ha punicion,
* Oc’h oll drugares a requet
* Pardoun ha remission ;
* Jesus, Jesus,
* Mil ha mil oc’h eus pardounet ;
* Pardoun, pardoun, va Jesus.
* Oc’h assistanç a c’houlennan ;
* Pliget guaneoc’h va sicour ;
* Ebdoc’h en em goll a ellan,
* N’ellan quet en em recour ;
* Jesus, Jesus,
* Distrei ouzoc’h a zesiran,
* Pardoun, pardoun, va Jesus.
* Divar an hent mad faziet,
* Israël gueichall o vouela ;
* Prest e teuas ho tourn benniguet
* D’e ren, d’e zifazia ;
* Jesus, Jesus,
* Evel Israël m’emeus pec’het ;
* Pardonn, pardoun, va Jesus.
* Na zisprisit quet va daëlou,
* Na dezirou va c’haloun ;
* Diguaneoc’h int oll, ô Autrou,
* Respetit ho tonèsoun ;
* Jesus, Jesus,
* Renonç a ran d’am pec’hejou.
* Pardoun, pardoun, va Jesus.
* C’hui vezo test, ô Croas santel,
* Hiryo eus va chenchamant ;
* Adieu, adieu, bues criminel,
* Adieu eternelamant ;
* Jesus, Jesus,
* Deoc’h e fell din beza fidel,
* Pardoun, pardoun, va Jesus.
# Buhez ar Sent/1912/Aaron

| ◄ Paulin | Aaron | Elflez  ► |
Hirie, en em gav ive gouel sant Aaron, eur manac’h eus ar VI$^{et}$ kantved, hag a renas, evel abad, eur gouent savet gantan en enezen m’eman breman kêr Sant-Malo. Hen eo a digemeras sant Malo, pa diskennas en Arvor, hag a alias anezan da brezek ar fe da baganed ar vro.
E relegou a zo miret c’hoaz en iliz-veur Sant-Malo, hag en kreiz kêr an eus e chapel bet adsavet meur a wech aboue ar VI$^{et}$ kantved. Eur barouz eus eskopti Sant-Brieg a doug e hano. Bezan ’n eus ive eur chapel en Pleuveur-Gautier.
Ar c’hloc’h, e-pign ’us d’an iliz, etre an nenv hag an douar, eo mouez Doue ha mouez an den.
Kas a ra galv Doue eus an nenv d’an douar ; dihuni ra ar c’hristen losk ; gourdrouz a ra ar pec’her, frealzi a ra ar c’hristen mat.
Kas a ra eus an douar d’an nenv pedennou ha meuleudiou ar barousianiz. Mouez Doue ha mouez ar bobl, ar c’hloc’h a drid war gavel ar c’hristen neve ganet, hag a ouel war be kement hini a ya da anaon.
Heb-han n’eus gouel na kanv ebet. Bezan eo unan eus ar benviou a lak ar zantelez da ziwan war an douar, ha setu perak an Iliz, arôk e zevel en e gambr ven dantelezet, a ro d’ezan he bennoz.
# Buhez ar Sent/1912

a zo hano el levr-man
# Kanaouennou Breiz-Izel

Pages
# Kanaouennou Brezel

Kanaouennou graet war bedenn soudarded a c’hoantae d’ê kana ha dansal adreon linenn an tan :
# Tristidigez (Pronost)

Oberennoù damheñvel pe handelvoù all zo ivez, gwelout Tristidigez.
| ◄ Amzer dremenet | Tristidigez | Ar gwir vro ► |
* Abardaeziou ken kaer a wech’all, d’ar zuliou,
* Pa’z eamp, enn eur huvreal, a-dreuz ar prajou glaz,
* Er gwenodennou sioul hag e-kreiz ar c’hoajou,
* Enn eur zonjal enn-hoc’h va glac’har a zo braz.
* Dre druez, en em guzit dira-z-oun, bokejou,
* Rag ar gwel ac’hanoc’h ebken, brema, va glaz,
* Lugernit vid ann nep ne skuill ket a zaelou,
* Va lezit da ouela va mignounez, siouaz !
* Heol skeduz, en em guz a-zindan eur goabrenn,
* Grilled ha laboused lezit ho kanaouenn,
* P’em gweloc’h o tremen, va c’haloun rannet holl.
* E leac’h eunn amzer gaer, e leac’h al levenez,
* D’am spered, d’am c’haloun leun a dristidigez
* E plij eunn amzer du gand eunn avel diroll.
# Trizecvet Cantic. Regret da veza offanset Doue

Oberennoù damheñvel pe handelvoù all zo ivez, gwelout Siouas dìn, va Doue.
| ◄ Daouzecvet Cantic. Conversion ar Pec’heur ouc’h Doue | Trizecvet Cantic. Regret da veza offanset Doue | Pevarzecvet Cantic. Ar Pec’heur penitant ► |
* Siouas din ! va Doue,
* E pep oad, e pep amzer
* Ouc’h offanset guanêe,
* Ha c’hui quer mad em c’hêver ;
* Mès perac oc’h offanci
* Eleac’h dont d’ho caret ?
* Pa sonjan em ingrateuri
* Eo va c’halon rannet.
* Evit ur bligeadur
* Vil, dister, ha disprisabl,
* Siouas ! dre un injur
* Quen horrubl, quen detestabl,
* Emeus plantet ar gountel
* bete caloun va zad,
* Ha dre ur maro cruel.
* Lazet va Autrou mad.
* Ah ! den barbar ma zoun,
* Penaos emeus-me gallet
* Caout biscoas ar galoun
* Da ober eur seurt torfet
* En oc’h enep, va Doue ?
* Pini hed va bues,
* Oc’h eus bet evidon-me
* Quement a drugares.
* Gouëlomp, va daoulagat,
* N’hon bezet mui quen armou,
* Rac ma zoump bet ingrat,
* Nemet goulvan ha daëlou ;
* Ah ! pec’heurien miserabl,
* E pep leac’h meditomp
* Pe vete queit oump coupabl,
* Muntreurien Doue ma zomp.
* Perac na doump-ni quet
* Anflammet à garantes,
* Evit croüer ar bed,
* Hon Rouë, hon Tad, hor bües ?
* Evit un Doue quer charmant,
* E vemp bet quer sclacet,
* Hac evit traou à nëant,
* Quen tom, ha quen hastet !
* E gared eo ar mad,
* Hac ar guir pinvidigues,
* Ar rest ne deo ervad
* Nemet poan ha paourentes ;
* Maleürus eo ar vües
* Hep carantes Doue,
* Leun eo a dristidigues,
* Un ifern mêmès ë.
* Un den a glasq Doue
* En em gaff en assuranç,
* E pep leac’h e ene
* A zo leun à esperanç ;
* Ha quement poan a andur
* Epad e oll vuës,
* O vortifia an natur,
* A blich d’e garantes.
* Brema-ta, va Doue,
* Me ameus cals à regret,
* Ha queus bras em ene,
* Rac n’ameus quet ho caret
* Mès pelloc’h emeus esper
* Gant ho craç, em bezo
* Carantez en ho quêver,
* Ac’han bet’er maro.
# Tristidigez

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
* Tristidigez, gant Fañch Abgrall
* Tristidigez, gant Pêr Pronost
# Tristidigez ha Ged vad

| ◄ Ar Brezounek atao ! | Tristidigez ha Ged vad | War zav ! ► |
D’an Aot. de l’Estourbeillon, Kannad ar Mor bihan, Rener Kevredigez Broaduz Vreiz, kinniget gand doujans.
* Euz a bep korn a Vreiz-Izel
* E sav, douget gand an avel
* Keleier doaniuz, forz klemmou,
* A wask siouaz ! hor c’halounou,
* Eur brezel kalet ha diaoulek
* Zo great d’hor yez, ar Brezounek ;
* Mall eo gantho hen diframma
* Digand bugale ar vro-ma.
* An diaoul he-unan, a dra zur,
* A c’hoez an tan en dud distur,
* Ho c’has dre bevar c’horn ar vro
* Da leda anken ar maro.
* Kement tra vad : Bro, Feiz ha Yez,
* A zo breset mar d’eo truez !
* Karantez ebed mui ennho,
* Leun int a gasouni c’hoero.
* O va Doue, peleac’h e maoc’h ?
* Diskouezit ho kalloud pelloc’h…
* Re hir amzer an dud fallakr
* A wall gasaz hor madou sakr.
* Doue na zilez ket hor bro,
* Beuzet, siouaz ! en he daero,
* Dibabet ’n deuz tud kalounek
* Da zifen mad ar Brezounek.
* Mil bennoz d’eoc’h, ô va Aotrou,
* Evit oc’h oll vadelezou
* E kenver hor bro Breiz-Izel
* A zo bet d’eoc’h atao fidel.
* Setu eun nebeud bloaveziou
* Ma vez great kenskrivadegou
* Evit dougen ar varzed ter
* Da labourat hor yez ken kaer !
* Paotred yaouank euz ar gwella,
* Dre gant a ranker ho c’hounta
* A gas bep bloaz, e Brezounek
* Gwerziou koant d’ar genskrivadek.
* Hor c’halounou a laouenna
* Pa velomp an dud gwizieka
* O poania stard evit hor Breiz,
* Dre ma wasa d’ar brezel kriz.
* Ar Brezounek zo enoret,
* Ha dre-oll muioc’h-mui komzet ;
* Hon tadou koz, en ho beziou,
* A drid brema ho c’halounou.
* Ra vevo gallouduz ha pell
* Kevredigez hor Breiz-Izel !
* Pell hanavezet ra vezo,
* Euz eur penn d’ar penn-all d’ar vro....
* Nan, nan, va c’henvroiz karet,
* Hor yez na vo ket diskaret,
* Na varvo ket ar Brezounek
* Tra vo e Breiz tud kalounek !…
# Tristidigez (Abgrall)

Oberennoù damheñvel pe handelvoù all zo ivez, gwelout Tristidigez.
| ◄ Krog an tan | Tristidigez | Karantez ► |
* Pa zeu an avel da iudal,
* War lein ar meneziou,
* A gommans an traou da strakal,
* En gweled ar iuniou ;
* Nijal ra al lapoused noz,
* Gant an drouz strafuillet,
* Kement tra a goll ar repoz,
* An holl zo ankeniet.
* Neuze klever o wigourat,
* Karrigel an Ankou,
* Skrij ar maro, an huanad
* Euz an drouk-sperejou ;
* Tan a vez gwelet o strinkal
* War ribl ar foziou don
* Hag e touez an drubuillou fall,
* Ve klemm an Anaon.
* Ar c’hornandon, ar bugel noz,
* Zigor o ebatou,
* Hag an teuziou, hep mui gortoz,
* A lamm ’barz an dansou…
* Krog en o dorn, me meuz klasket,
* Va eurvad er bed ma,
* Va mestrezik koant dianket,
* Bremaïk a vo daou vlâ.
* Kerzet am euz en eur grena
* Gant aon ha paourentez
* Er pevar c’horn euz ar vro-ma
* Da glask va c’harantez ;
* Piou a laro d’in eur wech c’hoaz,
* Laro d’in he c’helo ?
* Arok na ’mo santet, siwaz,
* Ienien ar maro ?
# Abrege eus an Aviel/Chapistr 35

| ◄ Evit sul ar Pantecost | Evit al Lun ar Pantecost | Evit Meurs ar Pantecost  ► |
COnsiderit penaus e illit caout un assuranç moral hoc’h eus bet an heur da receo ar Speret-Santel ha d’e gaout en ho calon ; da guenta, mar d’oc’h fidel da ober quement a ouzoc’h a c’houlen Doue digueneoc’h ha d’e ober dre garantez evitàn. D’an eil, mar souffrit gant patiantet hac abalamour da Zoue, ar pez a erru gueneoc’h a rust hac a boanius, quen en ho corf hac en ho speret, quen en ho reputation hac en ho madou. D’an drede, mar en em soumetit hac en em ahandonit e pep tra d’e volonte divin, o cridi parfet penaus quement a ra a so just ha santel. D’ar bevare, mar en em bligit o songeal e Doue hac o clevet parlant anezàn.
Examinit amâ hac ar re-ze eo ho tispositionou. Mar o remarquit enoc’h, anavezit ez int donæsonou ar Speret-Santel pehini a so en ho calon ; rentit dezàn actionou a c’hras, ha rapportit dezàn an oll gloar.
Ma ne remerquit quet enoc’h an oll dispositionou-ze, na zisesperit quet cousgoude, ha na gollit quet couraich, mæs sellit petra so enoc’h hac a ell displijout d’ar Speret-Glàn, hac en ampeich da zisquen en ho calon : renoncit eus a vremâ da guemense ; mar quivit e ve dies ha poanius deoc’h e ober, songit penaus an onction eus ar Speret divin-ze a zousaï souden ho poan hac a blenaï an oll difficulteou. Liquit ho fizians ennàn : presantit dezàn hirio ho calon, ha pidit èn dre ho taëlou hac hoc’h hirvoud da burifia hoc’h ene, ha da lacaat ennàn an tân sacr eus e garante divin.
Speret-Glàn, sourcen eus an oll graçou, hon refuich, hon nerz hac hor c’honsolation, va senchit en un den nevez : cenchit ma speret pehini a so quen infidel, quen digouraich, quen impatiant, ha roït din hoc’h hini pehini a so ur speret courajus, ur speret fidel, ur speret dous, ur speret patiant ha carantezus. Plige gueneoc’h dont d’am bisita ; n’am privet quet eus ho tonæsonou, peguen indign benac ez oùn ; na bermetit quet e tremenfe ar Goueliou-mâ hep ma santin an effejou dous eus ho cras hac eus ho presans.
# Abrege eus an Aviel/Chapistr 36

| ◄ Evit al Lun ar Pantecost | Evit Meurs ar Pantecost | Evit Gouel an Dreindet santel  ► |
COnsiderit penaus un inspiration vad a so mouez ar Speret-Santel, pehini a barlant ouzomp, pehini hon instru, pehini hon exhort.
Hor silvidiguez a zepand alies eus hor fidelite da heulia un inspiration vad hepquen. Peguement a Sænt a so eürus er Barados evit beza bet fidel da brofita eus un inspiration, hac e vize en em gollet, ma n’o devize quet profitet anezi ! Peguement a aneou a so maleürus en Ifern, evit beza dispriget un inspiration o devoa bet, ha pere a vize bet salvet mar o devize grêt usaich vad anezi.
Nep a brofit eus a c’hraçou Doue, a receo re all brassoc’h ; hac an nep a zeu da abusi anezo, a goll ar re a oa destinet evitàn.
Doue a daô goude beza parlantet ; en em retira a ra goude beza clasquet ; disprijout a ra goude beza bet dispriget, punissa a ra goude beza anduret.
Quement inspiratien vad a zeu deoc’h, ma ne servich bremâ evit ho sanctification, a servicho un deiz evit ho condaonation.
Pet gueich hoc’h eus-hu manquet da heulia inspirationou a Speret-Santel ? Beza ez eus marteze ur bloaz, daou vloas, pe ouspen, ma hoc’h inspir da ober ur mad pehini n’hoc’h eus quet grêt c’hoas. Pegueit amser so ma lavar deoc’h ma ho sollicit, ma ho press da renons d’ar pec’het-se, d’ar goal-accustumans-se, ha ne rit vân ebet ?
Considerit an nombr a c’hraçou ous pere hoc’h eus resistet, considerit an neubet amser hoc’h eus muy da veva, ha ma eo resolvet an Autrou-Doue da souffr ar resistans-se. Mar clevit hirio e vouez, na galedit quet ho calon ; ho quervel a ra, martese evit ar veich diveza. Liquit evez ne lavarfe deoc’h erfin : Ho calvet am-eus, ha n’hoc’h eus quet va chelaouet ; va guervel a reot, ha n’ho chelaouin quet.
Trugarecaït ar Spetet-Santel eus an oll inspitationou, an oll donæsonou, an oll graçou en deus roet deoc’h : goulennit digantàn pardon eus an neubet a fidelite hoc’h eus bet da brofita anezo. Chelaouit ar pez a lavar deoc’h bremâ, ha bezet fideloc’h d’e ober, gant aoun ne zeufe erfin d’hoc’h abandoni.
Speret-Divin, anaout a ràn ne doùn quet abandonet gueneoc’h pa glevàn c’hoas ho mouez carantezus pehini a rebeich din va infidelite ha va ingrateri ; re bell-amser so e scoït voar dôr va c’halon : petra c’houlennit-hu diguenê-me, va Doue ? Parlantit c’hoas ur veich, hac e obeissin deoc’h.
Anaout a ret va dallentez, va sempladurez, va fragilite ; roït din eta, me ho supli, sclerigen evit anaout bepret ho polonte, couraich evit antrepreni ar pez a inspiret din, ha nerz evit e beurachui.
# Avanturiou an aotrou Skrabelaou/Warlerc’h rastell e teu forc’h

| ◄ Skrabelaou zo tizet | Warlerc’h rastell e teu forc’h | Eat da Vro-Zaoz ► |
Evelato Kato ha Laou a en em lakeaz raktal a-zevri da liana ha da zebelia o merour. Tennet e oa Skrabelaou deuz e wele, ha laket war greiz e gein war eur bern raden, da c’hortoz ma vije prientet eun daol da zebelia anezan. Efflam a dapaz ar zac’h a ioa an tenzor enna, hag a ieaz en eur park e kichen da grona e aour hag e villejou, kant mil lur a ioa etre tout.
Goulskoude wardro pemp heur, Efflam a glevaz eur wetur o tisken d’an daou lamm en draonien, mont a reaz warzu ennhi, hag e vreur Briek a ziskennaz raktal evit her briata. Neuze Briek a lavaraz d’an toucher mont en dro, e oa echu e gefridi.
— Ahanta, breur ! penaoz ema ar eontr ?
— Pardie ! ridet eo e groc’hen !
— Torret en deuz e gorn-butun. Efflam ?
— N’oa ket araok ar poënt ! n’oud ket evit kompren pegement a boan em euz-me bet gant al louz koz-ze, abaoue m’oun aman ! Red eo bet d’in klask ar medisin, paëa eun den da vond daved louzeier, da gas lizerou d’ar post, ha kalz a draou all c’hoaz. Ha goude kemer ar boan-ze evit ober vad d’ezan, n’en doa nemed ar ger laër en e c’henou, an troc’h diot ma oa.
— Furchet e peuz e wele ?
— Ia, ha kant mil lur em euz kavet en eur zac’h.
— Kant mil lur. Efflam ! brao eo ! mez e peleac’h ema e di !
— Aze er grec’hen, emaomp stok.
Briek hag Efflam a ieaz neuze en ti el leac’h e oa Laou gam o liena ar c’horf-maro mez trum teuchont er meaz, pa zantchont ar c’houez fall a ioa ennan.
Aze war an teill-ze, eme Briek, eo marvet hor eontr ! Etouez ar plouz fleriuz-ze eo en deuz kuzet arc’hant maner hon tad koz, hag an aour en deuz bet evit e zouarou ! Skrijuz eo ! Ra vezo milliget da viken ! hag ankoueet evit ato, an tousek koz !
— Ro peoc’h, Briek pe e laki droug da vont en dud-ma
Efflam neuze a ieaz da doull an or, hag a lavaraz da Laou :
— Deuit d’an ti eur pennadik, ezom e meuz da lavaret d’eoc’h eur gerik bennag.
Laou neuze a lezaz ar c’horf-maro war ar raden, hag a deuaz d’e di.
— Selaouit, Laou, ha c’houi Kato : Ar eontr ne rank gwennek ebed d’eoc’h ?
— Nan gwennek ebed.
— Pe gwir oc’h bet o taou mad en e andret, me za o vont da rei d’eoc’h mil lur. Gant an arc’hant-ze c’houi a baëo ar medisin hag al louzeier, e sebellfec’h anezhan, hag e rofoc’h d’an aotrou Person ar pez ema ar c’hiz d’ar re baour da rei. Ne vezo ket eun avans d’eoc’h ober mizou ebed ken, na gant peden-sul na gant servichou.
— C’houi ne jomfoc’h ket en interramant.
— Ne garfec’h ket, Kato, e valefemp war-lerc’h eur bern teill egiz da hounez ! Ni bremaik a ielo war hon troad da Gastellinn, ha deuz eno d’ar gear, buana ma c’hellimp, da lavaret d’hon tud ar c’helou mad.
# Avanturiou an aotrou Skrabelaou/Kimiad an daou vreur

| ◄ An dizro da Southampton | Kimiad an daou vreur | Buez an daou vreur e Londrez ► |
Antronoz vintin ec’h en em gavaz mare ar c’himiad, an daou vreur a dlie kemer al lestr evit mont da Londrez, ha deuz eno beza digaset war douarou Breiz.
Goude beza lavaret kenavo d’ar vam, goude beza renevezet o c’harantez e kenver an diou brinsez iaouank, an daou vreur a ziskennaz el lestr, ha prestik goude e tec’hchont deuz maner o mignon James Jakson, o c’halon leun a garantez, leun a esperans. Gwelet a reent o buez da zont karget a enoriou, ha dreist oll ec’h en em welent euruz da viken dre ar binvidigez a rofe d’ezo an diou c’hoar iaouank deut da veza o friejou.
# Avanturiou eun den yaouanq a Vreiz-Izel

En pere e veler d’abord an Amour e qemer e nerz, goude e vlancât dre an dezir da studia, goude-ze e fleurissa gant mui a gourach, enfin en er gueler disc’hriennet, hac an daou zen yaouanq separet goude o oll amitie.
# Barzhaz Breizh/1867/Ar c’horred

Oberennoù damheñvel pe handelvoù all zo ivez, gwelout Ar C’horred.
| ◄ Ar bugel laec’hiet | Ar c’horred | Livaden Geris ► |
Paskou-Hir, ar c’hemener, Zo eet da ober al laer, Abardae noz digwener.
N’helle mui ober bragou : Eet ann dud d’ann armeou Ouz re Vro-C’hall hag ho rou.
Eet e ’tre ti ar C’horred Gand he ball, ha da doullet Da glask ann tensaour kuzet.
Ann tensaour mad a gavaz, Ha d’ar ger o redek braz ; Ha’nn he wele ’n em lakaz.
— Sarret ann nor sarret kloz !, Setu ann Duzigou noz.
— « Dilun, dimeurs, dimerc’her, Ha diriaou ha digwener ! » —
— Sarret ann nor, mignoned ; Setu, setu ar C’horred !
Maint o tont trebarz ar porz, Maint enn han o tansal fors.
— « Dilun, dimeurs, dimerc’her Ha diriaou ha digwener. » —
— Maint o pignat war da dei ; Maint ’ober eunn toull enn ei.
Krabet oud, mignonik paour, Toll kuit buhan ann tensaour.
Paskou paotr, te zo lazet ! Toll war-n-oud dour benniget ;
Toll da liser war da benn ; Paskou, na fich ked a-grenn.
— Sioaz-d’in ! maint o c’hoarzin ; Neb a zidec’hfe ve fin.
Otrou doue ! Setu’nan, He benn dre’nn toull a welann ;
He zaoulagad ru glaou tan ! ’Ma enn traon gad ar peulvan.
’Trou Doue ! unan, daou, tri ! Mont enn dro war al leur zi !
Lamm a reont ha konari. Taget onn, Gwerc’hez Vari !
— « Dilun, dimeurs, dimerc’her, Ha diriaou ha digwener ! » —
Daou, tri, pevar, pemp ha c’houec’h ! — « Dilun, dimeurs, dimerc’her !
« Kemenerik, kemener, Roc’ha rez aze, lerer !
« Kemener, kemenerik, Tenn da fri mez eunn tammik !
« Deuz da ober eunn dro zans, Ni ziskei d’id ar c’hadans ;
« Kemenerik, kemener ! Dilun, dimeurs, dimerc’her.
« Kemenerik te zo laer. Dilun, dimeurs, dimerc’her.
« Deuz d’hon laeraz eur wech-all, Deuz, koz kemenerik fall ;
« Ni ziskeio d’id eur bal A rei d’az mell-kein strakal. Paz arc’hant korr tra na dal. —
# Barzhaz Breizh/1867/Aotrou Nann hag ar gorrigan

Oberennoù damheñvel pe handelvoù all zo ivez, gwelout An Aotrou Nann hag ar Gorrigan.
| ◄ Diougan Gwenc’hlan | Aotrou Nann hag ar gorrigan | Ar bugel laec’hiet ► |
Ann aotrou Nann hag he briet Iaouankik-flamm oent dimezet, Iaouankik-flamm dispartiet.
Ann itroun e deuz ganet dec’h Daou vugel ker kaer hag ann erc’h ; Unan zo paotr, ann all zo merc’h.
— Petra c’houl ho kalon a vad, P’ec’h euz ganet eur mab d’he dad ? Livirit, m’her rei d’hoc’h timat :
Kik kevelek a stank ann diaz, Pe kik karo ar forest c’hlaz ?
— Kik karo eo a gaffenn mad ; Hogen poan vezo mont d’ar c’hoad. —
Ann aotrou Nann pa he c’hlevaz, Enn he c’hoaf dero a grogaz,
Ha war he varc’h du a lammaz, Ha d’ar forest c’hlaz ez eaz.
War lez ar c’hoad pa oa digouet, Eunn heizez wenn en deuz gwelet ;
Hag hen mont buhan war he zro Ken grene ’nn douar dindan ho ;
Hag hen mont war he lerc’h raktal Ken rede ann dour diouc’h he dal,
Ha diouc’h he varc’h a beb kostez. Ken a zeuaz ann abardaez ;
Ken a gavaz eur waz vihan E-kichen ti eur Gorrigan,
Ha tro-war-dro eunn dachen flour ; Hag hen da zisken d’eva dour.
Ar Gorrig oa tal he feunten O kriba he bleo hir melen,
Hag ho c’hribe gant eur grib aour (’Nn itrounezed-ze n’int ket paour).
— Penaoz oud-de ken dievez Da zont da stravilla va gwez !
Dimezi d’in brema’ refet, Pe e-pad seiz vloaz e seac’hfet ; Pe a-benn tri deiz e varfet.
— Dimezi d’hoc’h me na rinn ket, Rag eur bloaz-zo ounn dimezet ;
Da zizeac’hi na jomminn ket, Na benn trideiz na varvinn ket ;
Na varvinn ket a-benn tri de, Nemet pa vezo ioul Doue ;
Met gwell eo d’in mervel breman ’Get dimizi d’eur Gorrigan !
— Va mammik keaz, ma am c’haret, Aozet va gwele ma ne ket ; Gand ar c’hlenved ez ounn dalc’het.
Na livirit tra d’am friet, A-benn trideiz ez vinn besiet : Gand eur Gorrigan ounn bet skoet. —
Hag-abenn tri dervez goude Ar c’hreg iaouank a c’houlenne :
— Livirit d’in-me, va mamm-gaer, Ha perag e sonn ar c’hleier ?
Perag e kan ar veleien War al leur-zi, gwisket e gwenn ?
Enn noz-man mervel e deuz gret. — Eur paour-keaz hor boa kemeret
— Va mamm-gaer d’in-me leveret, Va aotrou Nann peleac’h eo eet ?
— E kear va merc’hig ez eo eet ; E-berr e teuio d’ho kwelet.
— Va mamm-gaer geaz livirit d’in, Ruz pe c’hlaz d’ann iliz ez inn ?
— Va merc’hik deuet eo ar c’hiz Da vont gwisket du d’ann iliz. —
Pazenn ar vered pa dreuzaz, Bez he friet paour a welaz.
— Pe re hon dud-ni zo marvet, Pa d-eo hon douar-ni fresket ?
— Sioaz ! va merc’h, n’hallann nac’h mui : Ho priet paour a zo enn hi ! —
War he daou-lin en em strinkaz, Ha biken goude na zavaz. Burzuduz vize da welet, Ann noz goude ma oa leket Ann itroun e bez he friet, Gwelet diou wezen derv sevel Diouc’h ho bez nevez d’ann uc’hel ; Ha war ho brank diou c’houlmik wenn, Hag hi ken dreo ha kel laouen, Eno ’kana da c’houlou de, Hag o nijal d’ann nenv goude.